ส่วนที่ 1

ข้อมูลสรุป (executive summary)

บริษัท น้ำตาลขอนแก่น จำกัด (มหาชน) ก่อตั้งขึ้นในปี 2519 มีทุนจดทะเบียนทั้งหมด 1,600
ล้านบาท ทุนเรียกชำระแล้ว 1,550 ล้านบาท มีวัตถุประสงค์ในการดำเนินธุรกิจโรงงานน้ำตาล
และลงทุนในธุรกิจต่อเนื่องที่เกี่ยวข้องกับธุรกิจน้ำตาล ในเดือนกุมภาพันธ์ 2548
บริษัทได้ระดมทุนโดยออกหุ้นเพิ่มทุนส่วนหนึ่ง ขายให้กับประชาชนทั่วไป
และได้จดทะเบียนบริษัทในตลาดหลักทรัพย์แห่งประเทศไทย วัตถุประสงค์ในการระดมทุน
เพื่อนำเงินที่ได้จากการเพิ่มทุนส่วนหนึ่งมาลงทุนในกิจการต่อเนื่องจากธุรกิจน้ำตาล 3 โครงการ
ซึ่งได้แก่ โครงการโรงงานผลิตเอทานอล ซึ่งใช้เงินลงทุนประมาณ 350 ล้านบาท
โครงการโรงงานผลิตปุ๋ยชีวภาพ ซึ่งใช้เงินลงทุนประมาณ 80 ล้านบาท และโครงการโรงไฟฟ้า
ใช้เงินลงทุนประมาณ 1,000 ล้านบาท
โดยแต่ละโครงการจะเป็นการสร้างมูลค่าเพิ่มจากผลิตภัณฑ์ที่ได้จากกระบวนการผลิตน้ำตาล (น้ำตาล
กากน้ำตาล กากหม้อกรอง และกากอ้อย) เช่น โครงการผลิตเอทานอล จะใช้กากน้ำตาล
และน้ำอ้อยเป็นวัตถุดิบ เพื่อผลิตเอทานอล (แอลกอฮอล์ 99.5%)
นำมาผสมกับน้ำมันเชื้อเพลิงรถยนต์ในสัดส่วนร้อยละ 10
ซึ่งน้ำมันเชื้อเพลิงประเภทนี้สามารถนำมาทดแทน น้ำมันเบนซิน 95 และ 91 ได้
โดยประชาชนทั่วไปเรียกน้ำมันที่ผสมร้อยละ 10 ประเภทนี้ว่าน้ำมันแก๊สโซฮอล์
โครงการผลิตปุ๋ยจะนำเอากากหม้อกรอง ซึ่งเป็นของเสียจากกระบวนการผลิตน้ำตาล
และน้ำเสียซึ่งเป็นของเสียจากกระบวนการผลิตเอทานอล มาผสมเข้าด้วยกัน ผ่านกระบวนการ
Biodecompose ได้เป็นปุ๋ยชีวภาพ ขายให้กับเกษตรกรชาวไร่
และโครงการสุดท้ายจะเป็นโครงการโรงไฟฟ้า ซึ่งนำกากอ้อย
ของเหลือจากโรงงานน้ำตาลมาผลิตกระแสไฟฟ้า ขายให้กับการไฟฟ้าฝ่ายผลิต
บริษัทคาดว่าจะสามารถจำหน่ายไฟฟ้าให้กับการไฟฟ้าฝ่ายผลิตได้ 20 MW
โดยโครงการผลิตเอทานอล คาดว่าจะสามารถเริ่มผลิตได้ในเดือนธันวาคม 2548
โครงการผลิตปุ๋ยชีวภาพ คาดว่าจะสามารถเริ่มผลิตได้ในเดือนมกราคม 2549
และโครงการโรงไฟฟ้าจะสามารถผลิตและจำหน่ายได้ในเดือนพฤศจิกายน 2549

สำหรับผลการดำเนินงานของบริษัทในปี 2548 นั้น มีผลกำไรสุทธิลดลงร้อยละ 17 จาก 593
ล้านบาท ปี 2547 ลดลงเหลือ 495 ล้านบาท ปี 2548 สืบเนื่องจากภาวะแห้งแล้ง
ส่งผลให้บริษัทมีปริมาณอ้อยเข้าหีบลดลงจากปี 2547 5.052 ล้านตัน เหลือ 4.067 ล้านตัน ในปี
2548 ลดลงร้อยละ 19 แต่เมื่อเทียบกับผลผลิตอ้อยทั่วประเทศ ซึ่งลดลงร้อยละ 25.8 จากปี 2547
64.48 ล้านตัน เหลือ 47.82 ล้านตัน ปี 2548 ทำให้บริษัทได้สัดส่วนตลาด (Market Share)
เพิ่มขึ้นจากร้อยละ 7.8 เป็นร้อยละ 8.5 ในปี 2548
นอกจากนี้สืบเนื่องจากราคาน้ำตาลตลาดโลกในปี 2548 ได้ปรับตัวสูงขึ้นมากเมื่อเทียบกับปี 2547
จากราคาน้ำตาลทรายดิบ (NYBOT SUGAR #11) ปี 2547 เฉลี่ยที่ 7.07 เซนต์ต่อปอนด์
ปรับเพิ่มขึ้นเป็น 9.31 เซนต์ต่อปอนด์ในปี 2548 และราคาน้ำตาลทรายขาว (LIFFE SUGAR #5)
ปี 2547 เฉลี่ยที่ 218 US$ ต่อตัน ปรับเพิ่มขึ้นเป็น 268 US$ ต่อตัน ในปี 2548
และการปรับตัวของราคากากน้ำตาลที่ขายในประเทศจากปี 2547 บริษัทมีราคาขายเฉลี่ย 798
บาทต่อตัน ปรับขึ้นเป็น 1,933 บาทต่อตันในปี 2548
ได้ช่วยลดผลกระทบบางส่วนจากการที่ผลการดำเนินงานของบริษัท ลดต่ำลง
จากการที่ปริมาณอ้อยลดลง

สำหรับปี 2549 ปัจจัยบวกต่อการดำเนินงานของบริษัทคือ
การเริ่มทยอยรับรู้รายได้จากโครงการในอนาคตทั้ง
3 โครงการ ราคาตลาดโลกที่ปรับตัวสูงขึ้นอย่างต่อเนื่อง
การลดการอุดหนุนการส่งออกน้ำตาลของกลุ่มประเทศ EU
ปริมาณความต้องการเอทานอลที่สูงขึ้นส่งผลให้บราซิล ซึ่งเป็นผู้ผลิตเอทานอล
ผู้ส่งออกน้ำตาลรายใหญ่ ใช้อ้อยผลิตเอทานอลมากขึ้น และการที่ราคาน้ำมันที่ยังคงอยู่ในระดับสูง
อย่างไรก็ตามในแง่ลบ ถึงแม้ว่าช่วงปลายปี 2548 ภาวะแห้งแล้ง จะเริ่มลดน้อยลง
แต่ผลกระทบของภาวะแห้งแล้งในช่วงต้นปี 2548 ได้ส่งผลบางส่วนต่อผลผลิตปี 2549
ซึ่งอาจจะทำให้มีปริมาณอ้อยน้อย และส่งผลกระทบด้านลบต่อการดำเนินงานของบริษัทได้